2015 թվականին Հայաստանում տեղի ունեցավ սահմանադրական փոփոխությունների հանրաքվեն, որի արդյունքներով երկիրն այսօր անցում է կատարում խորհրդարանական կառավարման համակարգին: Նոր Սահմանադրության ընդունումով պետական կառավարման փիլիսոփայությունը վերանայվում է արմատապես: Կարելի է ասել, որ սահմանադրական այս փոփոխություններով մենք էապես ձերբազատվում ենք մի այնպիսի տխուր երեւույթից, ինչպիսին նախագահների միջեւ լուռ համաձայնությամբ իշխանության փոխանցումն է: Կարեւոր չէ` նրանք անձամբ կշարունակեն պաշտոնավարել, թե իրենց աթոռին այլ դեմքեր կնշանակեն: Փաստը մնում է փաստ` իշխանությունը Հայաստանում անհատից փոխանցվում է քաղաքական ուժին, եւ դա չընդունելը, առնվազն, ինքնանպատակ համառություն է: